# Általános információk:

**Tanterv:** Építészmérnöki Bsc Levelező

**Tantárgy neve: Tervezés stúdió 6.**

**Tantárgy kódja: EPE316ML**

**Szemeszter:** 6. szemeszter

**Kreditek száma: 8 kredit**

**A heti órák elosztása:** 1 előadás és 4 gyakorlat

**Értékelés:** félévközi jegy (f)

**Előfeltételek: Tervezés Stúdió 5.**

Tantárgy felelős: Dr. Kondor Tamás, egyetemi docens

Iroda: 7624 Magyarország, Pécs, Boszorkány u. 2. C-0031

E-mail: kondor.tamas@mik.pte.hu

Oktatók: Dr. Kondor Tamás, egyetemi docens (előadások)

Iroda: 7624 Magyarország, Pécs, Boszorkány u. 2. C-0031

E-mail: kondor.tamas@mik.pte.hu

Dr. Schunk Tímea, adjunktus (gyakorlati konzultáció)

Iroda: 7624 Magyarország, Pécs, Boszorkány u. 2. B-338

E-mail: schunk.timea@mik.pte.hu

Dr. Pethes Tamás, adjunktus (gyakorlati konzultáció)

Iroda: 7624 Magyarország, Pécs, Boszorkány u. 2. B-327

E-mail: pethes.tamas@mik.pte.hu

Tárgyleírás

A tárgy keretén belül a hallgatók megismerkedhetnek a középülettervezés általános kérdéseivel, a településszövet mikrokörnyezeti kapcsolatával, annak középületet integráló hatásaival. A tantárgy megismerteti a hallgatókat a középületek tervezési programjának összetettségével, a külső és belső terek kapcsolati hálójával, a középületek térszervezésének lehetőségeivel. A féléves feladat kisléptékű középület tervezése természeti, ill. kistelepülési környezetben. Telepítési analízis, településszerkezetbe való beillesztés általános szabályainak elsajátítása. Komplex tervezési ismeretek megszerzése. A tanultak összefogott alkalmazása, átlátása (szintézisre törekvés).

## Oktatás célja

A tantárgy célja, hogy a hallgatók tovább mélyítsék eddig megszerzett ismereteiket a középület-tervezés elméleti és gyakorlati folyamatában. A szemeszter végére minden hallgatónak képesnek kell lennie egy, a tematikában meghatározott funkciójú középület megtervezésére (értsd ez alatt, az építőművész tervezői képességeket éppúgy, mint a konstruktőri tudást) és a tervezett épületet megfelelő szintű prezentációval előadására.

## Tantárgy tartalma

A szemeszter a kortárs középülettervezés témáját öleli fel. A hallgatók betekintést nyernek a Magyarországon hatályos építéssel kapcsolatos törvényekbe és az építésügyi szabályozási rendszerbe. Az építészeti tervezés alkotói folyamatához szükséges elméleti ismeretanyag elsajátításával párhuzamosan a gyakorlati órákon valós környezetben, valós példafeladatok megoldásán keresztül fejlesztjük a hallgatók ösztönös értékítéletét, formaérzékét, alkotói képességét.

Előadás: 1 óra / hét – levelezős hetekre vetítetten (2., 4., 7., 12., 14.)

(nem oktatási heteken - 3., 5., 6., 8., 10., 11.) - TS6 online workshop keretében további előadások)

Gyakorlat: 4 óra / hét – levelezős hetekre vetítetten (2., 4., 7., 12., 14.)

Laborgyakorlat: -

Az előadások alkalmával megismerkednek a középületek történeti fejlődésével, a tervezésre vonatkozó előírásokkal, a középületi élettér kialakításának követelményeivel, térbeli konstruálásának metodikájával, tervezési elveivel. Az előadások során a középülettervezésen túl a köztér középülethez kapcsolódó mikrokörnyezeti elemzését is előtérbe helyezzük. A középületet befogadó települési szövet analitikus értelmezésével keressük a válaszlehetőségeket a telepítés indokoltságára. Cél az alapvető ismeretanyag elsajátításán túl, kortárs példák segítségével helyes és korszerű gondolkodásmód, magatartás kialakítása.

A gyakorlati órák keretében az elsajátított elméleti tudás alkalmazására kerül sor. A csoportos foglalkozás során a gyakorlatvezetők segítik elsajátítani a tervezési folyamat analitikáját, metódusait. A szemeszter első harmadában a természeti környezeti és településszöveti analízisek, a részletes tervezési program megalkotása és az erre illesztett telepítési koncepció megfogalmazása a feladat. A hallgatók valós helyszínekre terveznek a kiírásban szereplő, különböző funkcionális és/vagy helyszíni kötöttségek mentén. Ez lehetőséget ad számtalan beépítési szituáció egyidejű megismerésére! A feladat megoldása során beépítési tanulmányok, skiccek, tömegmodellek, műszaki tervek készülnek. Az első tervezési fázis eredménye a szorgalmi időszak 4. hetében kerül bemutatásra gyakorlati konzultáció formájában.

A második harmadban a középület környezeti kapcsolatrendszere / beágyazódása, tömegi alakítása, és koncepciózus belsőtéri kapcsolatrendszere kerül kifejtésre vázlattervi szinten. Itt már fontos elv az anyag és szerkezetmeghatározás, valamint az ökológiai működési elv is. A prezentációs lépték M1:200. A második tervezési fázis eredménye a szorgalmi időszak 9. hetében kerül bemutatásra Kritikus Konzultáció formájában. Ez az időpont a levelezős oktatási hetektől független időpont, hogy a jelenléti oktatásban való konzultációkból (4 db + 1 VP) ne veszítsünk el értékes időt! Részvétel kötelező!

A harmadik harmad a középület tervének részletekbe menő kidolgozása. A feladat kiterjed az épületszerkezettani és a belsőépítészeti részletek kidolgozására. A félév végére engedélyezési terv szintű dokumentációt készítenek a hallgatók, főfalmetszeti kiegészítéssel. A harmadik tervezési fázis eredménye a szorgalmi időszak 15. hetében kerül bemutatásra Végprezentáció formájában.

A feladatok, követelmények kiadása a tematika szerint történik, melyek az előadás anyagaival, segédletekkel egyetemben a tantárgy **TEAMS** csoportjának „Fájlok” mappájába kerülnek feltöltésre. A hetente leadandó Tervezési Napló, a Kritikus Konzultáció és a Végprezentáció digitális anyagát a hallgatók szintén a fent megnevezett mappába töltik fel.

## Számonkérési és értékelési rendszer

*A tantárgy felvételével, követelményrendszerével, teljesítésével, a hallgató szorgalmi-, vizsga- és záróvizsga időszak kötelező teendőivel kapcsolatban minden esetben a Pécsi Tudományegyetem érvényben lévő Szervezeti és Működési Szabályzatának 5. számú melléklete, a Pécsi Tudomány egyetem* ***Tanulmányi és Vizsgaszabályzata (TVSZ)*** *az irányadó.*

**A félév sikeres befejezésének feltétele az aktív órai jelenlét, a feladatok határidőre való elkészítése, bemutatása, az alaki és formai követelmények betartása. Az előadások és a konzultációk, valamint a félévközi leadások és prezentációk jelenléti rendszerben, az óra, ill. külön meghirdetett prezentációs időpont keretében csoportokba rendeződve történnek.**

A tantárgy félévközi jeggyel zárul. A félév zárása a 14. héten történik. A gyakorlati foglalkozásokon való igazolt jelenlét a tematikában rögzített aktuális munkarész bemutatásával történik! A gyakorlatvezetők jelenléti ívet / konzultációs lapot vezetnek**, megjelent,** valamint **nem jelent meg / nem készült** bejegyzéssel. A „nem jelent meg”, vagy „nem készült” bejegyzés hiányzásnak felel meg.

**Félévközi írásbeli számonkérések:**

A félév folyamán **egy Tervezési napló** elkészítésére van kötelezve a hallgató, melyben óráról órára kell rögzítenie a tervezés folyamatát, a kortárs példák bemutatását és elemzését, a helyszín, a környezet és a vonatkozó szabályrendszer elemzését, a tervezés aspektusait, változatokban rejlő lehetőségeket és a döntések ismérveit. Mindezt szabad feldolgozási technológiával, nyomtatva, szabadkézzel rajzolva, írva, festve, befotózott modelleken keresztül, skiccekkel bemutatva, montázs útján, írásos formábankifejtve… stb. A tervezési napló értékelése hétről hétre folyik, hetente az 1. számú melléklet szerint lehet 1 pontot szerezni. Minden hét pontja csak akkor adtató meg, ha az előző hetek feladatai teljesítve lettek *(utólagosan a korábbi határidőkre való teljesítési kötelezettségért nem lehet pontot kapni).*

**Prezentációk a félév során:**

Félév folyamán 1 db Kritikus Konzultáció (KK) és 1 db Félévzáró Prezentáció (FZP) kerül megrendezésre, melyek mindegyike szóbeli előadással egybekötött tervleadás, amit a gyakorlatvezetőkből álló zsűri pontozással értékel.

**A szemeszterben megszerezhető pontszámok részletezése:**

- Tervezési Napló 0-10 pont  (1: 1-3 p, 2:4p, 3:5-6 p, 4: 7-8p, 5: 9-10p)

- Kritikus konzultáció 0-20 pont  (1: 1-7 p, 2:8-10p, 3:11-13 p, 4: 14-16p, 5: 17-20p)

- Végprezentáció 0-70 pont  (1: 1-27p, 2: 28-37p, 3: 38-48 p, 4: 49-59p, 5: 60-70p)

--------------------------------------------

összesen : 100 pont

**Érdemjegy - pontrendszer**

85- 100  5 (jeles)

70- 84 4 (jó)

55- 69 3 (közepes)

40- 54 2 (elégséges)

00- 39 1 (elégtelen)

**A félév értékelése:**

**A „Kritikus konzultáció” + a Tervezési napló és a „Félévzáró Prezentáció” pontértékéből számított érdemjegy.**

**A számonkérések mindegyikéből el kell érni a vonatkozó „elégséges” (2) értékeléshez elegendő minimum pontszámot!** Minden számonkérés eredményének javítására a következő gyakorlati órán, az előírt minőségben és tartalommal javított anyag konzulensnek történő bemutatásával, egyszeri alkalommal lehetősége van a hallgatónak!A javítást a konzulens bírálja el. Kivétel ez alól a Végprezentáció, ott a javításnál is teljes zsűri bírál. A Végprezentáció pótlásának időpontja a 17. hét.

**A tantárgy teljesítéséhez a „Félévzáró Prezentáció”-n is el kell érni a vonatkozó „elégséges” (2) értékeléshez elegendő minimum pontszámot és a félév össz. pontszámából számított pontértéknél is!** A KK eredményének javítására a következő héten, az előírt minőségben és tartalommal javított anyag TEAMS csoport megadott mappájába történő feltöltéssel, egyszeri alkalommal lehetősége van a hallgatónak! **Javítani akkor lehet a KK eredményét, ha a megadott időpontban (9. hét) a prezentáció megtörtént és a hallgató javítani szeretné az ott elért eredményt, vagy ha egészségügyi, vagy más okból igazoltan hiányzott a Kritikus konzultációról (I.-II).** A javítást a konzulens bírálja el. Kivétel ez alól a Végprezentáció javítása / pótlása, ahol a teljes zsűri bírál. A „Félévzáró Prezentáció” pótlásának időpontja a 16. hét.

**Az aláírás megszerzésének feltétele, hogy a hallgató aktívan és felkészülten vegyen részt a konzultációkon és az előadásokon. Az összesített hiányzások száma (előadás és gyakorlat egyben) max 2gy+2ea alkalom lehet, de a hiányzás a levelezős képzés alacsony óraszáma miatt nem javasolt.** Hiányzásnak minősül a nem kellő fokú és tartalmú felkészültség is, melyet a konzulensek a gyakorlat során dokumentálnak.

**Az aláírás megszerzésének feltétele**

Az aláírás megadásával az oktató igazolja, hogy a hallgató eleget tett a félévközi kötelezettségeinek:

- látogatta az órákat minimum az előírt arányban (az összesített hiányzások száma - előadás és gyakorlat egyben - max 4 (2+2) alkalom lehet). *5-6 hiányzásnál egy jegy levonásra kerül a hallgató félévvégi összpontszámából számított érdemjegyből. 6 hiányzás fölött a félév teljesítése megtagadásra kerül.*

- eleget tett a tantárgy teljesítésére a tematika szerint meghatározott feladatokra való heti készültségben.

Ahol szükséges volt, ott eredményesen javított, pótolt.

- eleget tett a formai/tartalmi követelményeknek (minden munkarésze elkészült, és/vagy javította pótolta)

Ezek teljesülésekor az aláírás megadásra kerül, félévközi jegyes tárgynál a leadott munka osztályzásra kerül. Az aláírás megadása csak a fentieket igazolja, a szakmai tartalom értékelése az 5 fokozatú (1,2,3,4,5) osztályzással történik. Tehát lehet, hogy minden kötelességét teljesítette és ezért kap aláírást, azonban a szakmai tartalom hiánya értékelhetetlensége következtében elégtelent szerez. Ha ez a szorgalmi időszak végén (14. hétig) történik, akkor a vizsgaidőszakban 1 alkalommal megpróbálhatja javítani az érdemjegyet.

## ELISMERÉSEK - DÍJAZÁSOK a legjobban teljesítőknek:

A félév végén a legjobb munkákat könyvjutalomban részesítjük!

A Bsc képzésben résztvevő hallgató féléves terve részét képezi a „Szakdolgozat” tantárgy felvétele előtt elkészítendő portfóliónak, melynek alapján a szakdolgozat témája kiválasztásra kerül.

## Kötelező irodalom

Órai jegyzetek, segédletek, kiosztott mintapéldák

**Könyv:**

GÁDOROS, Lajos: *Középületek tervezése*, Nemzeti Tankönyvkiadó, Budapest, 2007

KÖRÖSSI Éva – SZALÁNCZI Gábor: Épülettervezés jegyzet, Építész Fejlődéséért Alapítvány, Budapest, 1994​

NEUFERT, Ernst: *Építés- és tervezéstan*, Dialóg Campus Kiadó, Budapest-Pécs,1999

JANÁKY, István: *A hely*, Műszaki kiadó, Budapest, 1999

CSÁGOLY, Ferenc: *Középületek,* Terc Kiadó, Budapest, 2004

CSÁGOLY, Ferenc: *Három könyv az építészetről* Terc Kiadó, Budapest, 2014

CSÁGOLY, Ferenc: *Építészet és Kultúra 1.,2.,* Terc Kiadó, Budapest, 2019

LE CORBUSIER: *Új építészet felé*, Corvina, Budapest, 1981

BACHMAN, Zoltán + más alkotók: *Könyv az építészetről* *- A tervezés gyakorlata,* Pécsi Tanoda Alapítvány, Pécs, 1998

OTÉK- Országos Településrendezési és Építési Követelmények, Netjogtar.hu​

REDFORD Anthony – MORKOC Selen, - SRIVASTAVA Amit​: A modern építészet elemei – 50 kortárs épület, TERC Kiadó, Budapest, 2016​

**Hazai folyóiratok a MIK könyvtárban:**

Új Magyar Építőművészet; Átrium, Oktogon, Alaprajz, Metszet

**Külföldi folyóiratok a MIK könyvtárban:**

A10, The Plan, El Croquis, Domus, Detail, The Architectural Review

**Internetes oldalak:**

* epiteszforum.hu
* octogon.hu
* architectural-review.com
* archdaily.com
* dezeen.com
* architecturaldigest.com …………………………

## Oktatási módszer

A tantárgy az együttműködésen, részvételen és vitákon, folyamatos kommunikáción alapszik az oktatók és a hallgatók között. Ez egyfajta interakció a hallgatók, ill. a hallgatók és az oktatók között. Olyan tanítási módszereket használunk, mint a „probléma alapú tanulás”, a „cselekvés során történő tanulás”, valamint az ezek ötvözetéből származó „kombinált tanulás”. A kommunikáció és a munka során a hallgatók egymás munkájára is reagálnak, így építve a komplex gondolkodás és az önfejlesztés elemeit.

Módszer:

1. előadások a középülettervezés különböző szegmenseinek elemzésével
2. folyamatos konzultáció órarendi időben a részletes tantárgyi programban meghirdetett tanmenet szerint
3. önálló/csoportos munka órarendi időben a részletes tantárgyi programban meghirdetett féléves tanmenet szerint
4. önálló otthoni munka
5. önálló kutatás, adatgyűjtés, elemzés
6. önálló konzultáció a tárgy oktatóitól független szakemberek bevonásával
7. online kurzuselem által biztosított tananyagok elsajátítása és a kiadott feladatok megoldása prezentációja a gyakorlaton

## Különleges igényű hallgatók

Fogyatékkal élő hallgatók, akiknek külön oktatási segítséget, vagy speciális környezetet szükséges biztosítanunk, kérjük, hogy értesítsék a Dékáni Hivatalt, közvetlen ellátható igény esetén (pl.: hangosabb beszéd – nagyot hallás) jelezzék ezt oktatójuknak. A fogyatékosság megfelelő dokumentációjára lesz szükség. Minden erőfeszítést megteszünk az egyenlő tanulási környezet biztosítása érdekében.

# Részletes tantárgyi program és követelmények

## Metodika és szempontrendszer:

A féléves feladat megoldása során a hallgatók elméleti és gyakorlati tapasztalatokat szereznek a középülettervezés és a közterek tervezése területén. A hallgatók probléma feldolgozási módszere a valóságos tervezési folyamatot modellezi (komplex probléma szemlélet = környezet-funkció-szerkezet-forma párhuzamos vizsgálata), ugyanakkor leképezi az egyetemi szintű oktatás akadémiai jellegét is (kutató-elemző munka).

Az előadások keretében alapvető szakmai ismeretek elsajátítása történik részben tervezéselméleti, részben szabályozási, részben pedig példaelemzési bemutatókon keresztül. Ezen felül a félév teljesítéshez szükséges az egyéni kutatómunka és problémamegoldás. Cél a csapatmunka erősítése, az ebben rejlő előnyök kiaknázása, különös tekintettel arra, hogy az egyén felelőssége (saját terv kell, hogy készüljön) ne változzon csapat-felelősségé.

Fontos szempont, hogy a tantárgy az egyéni tervezésre, döntéshozatalra és ezzel kapcsolatos szakmai felelősségvállalásra készít fel, ezért a konzultációk során a gyakorlatvezetők kísérik a hallgató munkáját, azt véleményezik, azonban a tervezői ötletek és döntések kizárólagosan a hallgató hatáskörébe tartoznak.

A feladat megoldása során fontos elv a komplexitás. A tervnek egyaránt magas minőségben meg kell felelnie a műszaki (szerkezeti, funkcionális, szabályoknak, szabványoknak való megfelelés) és művészi (telepítés, tömegformálás, belsőépítészet, környezetépítészet, grafikai feldolgozás) követelményeknek.

A féléves tervezési feladatok feldolgozása során a következő három fázison kell végig menniük a hallgatóknak a konzulensekkel együtt:

1. **Szakasz – analízis / programalkotás / koncepció fázis / vázlatterv**

Az 1. számú mellékletekben meghatározott tervezési témakör megismerése után a hallgatók feladata az általuk választott funkciók történeti és programfelépítési elemzése. Ebben a félévben a kiírt feladatok tematikus vezérvonala a fejlődő város különböző szürke-vörös zónáinak vizsgálata és azok innovatív fejlesztési lehetőségeihez közfunkciók kialakítása. Ahhoz, hogy helyes válaszokat találjunk a feladatban megfogalmazott, vagy nyitottan hagyott kérdésekre, magunknak is el kell mélyülni egy-egy funkció valós tartalmának és a benne rejlő lehetőségeknek a megértésében. Ebből adódóan a félév első ciklusában egy folyamatosan szélesedő, majd a választott terület sajátosságaira fókuszáló kutatómunka kell, hogy alátámassza a programalkotási folyamatot. Ez segít összeállítani a tervezendő funkció működési rendjét, helyiségprogramjának összeállítását, belső és külső kapcsolatrendszerének felépítését. Emellett feladat a vizsgált városrész történeti múltjának feltárása, a hallgató által választott terület építéstörténeti korszakainak vizsgálata, a változó rend formálódásából leszűrődő tanulságok levonása, a kapcsolódó környezet elemzése, a forgalmi rendre vonatkozó javaslatok megfogalmazása. A telepítési koncepció meghatározása során tervezési feladat, hogy a közfunkcióhoz kapcsolódó fogadó tér infrastrukturális vonalvezetésének és funkcionális kapcsolatrendszerének koncepcióját kialakítsák és az arra szervezett – általuk választott - középület funkcionális koncepcióját meghatározzák. A választott funkcióhoz tartozó tervezési program koncepciójához a közterületen képviselt térbeli helyzet koncepciója társul. Az első szakasz felénél tehát települési tömb szintű elemzéssel, térbeli - infrastrukturális pozicionálással és a tervezési program megalkotásával foglalkozunk. A hallgatók valós helyszínekre terveznek a kiírásban szereplő, különböző funkcionális és/vagy helyszíni kötöttségek mentén. Ez lehetőséget ad számtalan beépítési szituáció egyidejű feltárására! A feladat megoldása során beépítési tanulmányok, skiccek, tömegmodellek, műszaki tervek készülnek.

Az első szakaszt záró gyakorlati órán bemutatandók a tervezés irányelvei különböző ábrákon, rajzokon, munkaközi makett fotókon keresztül. Az alkotói gondolkodás folyamatának dokumentálása elengedhetetlen a sikeres kommunikációhoz. A prezentáció, az előadás és a gyakorlati óra keretében zajlik

**2. Szakasz – tervezési fázis – vázlatterv**

A második harmadban a középület környezeti kapcsolatrendszere / beágyazódása, tömegi alakítása, és koncepciózus belsőtéri kapcsolatrendszere kerül kifejtésre vázlattervi szinten. Itt már fontos elv az anyag és szerkezetmeghatározás, valamint az ökológiai működési elv is. A „vázlattervi” fázis végére az előző szakasz következtetéseire alapozva túl kell esni a telepítés és tematikus koncepciófejlesztés fázisán, valamint az egyéni munkához tartozó tömegképzésen, a fő irányok, főbb funkciócsoportok meghatározásán, alaprajzi elrendezésén. Be kell mutatni a tervezési irányelveket, ill. prezentálni kell az épület tervezett tömegét és homlokzatképzését is, különböző ábrákon, rajzokon, munkaközi makett fotókon keresztül. Kiemelten fontos az utcaképbe / településképbe / környezeti képbe illesztés, így a hallgató fel kell, hogy mérje és be kell, hogy mutassa a szomszédos homlokzatokat / tömegeket / táji adottságokat is.

A második szakaszt záró KRITIKUS KONZULTÁCIÓ-hoz M 1:200 léptékű rajzok, telepítést bemutató helyszínrajz, perspektivikus látványok és épületmodell (M1:200) is tartozik kapcsolódó szűkebb környezet modellezésével, valamint a zártsorú beépítésnél a szomszédok csatlakozó tömegeinek bemutatásával. Az egyes munkarészek elmaradása a feladat sikertelenségét hordozza magával, tehát nem kerül értékelésre, a feladat nem tekinthető befejezettnek. A feladat része az átdolgozott telepítési rajzok és telepítési makett (M1:1000) bemutatása is, a fejlődés látványos és jól értelmezhető bemutatásával. Az alkotói gondolkodás folyamatának dokumentálása elkerülhetetlen a sikeres kommunikációhoz. A prezentáció, az előadás és a gyakorlati óra keretében zajlik

**3. Szakasz – tervezési fázis – végleges terv**

A harmadik szakasz a kibontás, konkretizálás időszaka. A félév ezen szakaszára kikristályosodik az épület, ahol a térképzés szoros összefüggésben alakul a kültéri kapcsolatrendszerek felderítésével. Kimunkálásra kerül a belsőépítészet és a szerkezeti csomópontok rendszere.

A harmadik szakaszt záró FÉLÉVZÁRÓ PREZENTÁCIÓ-hoz M 1:100 léptékű rajzok, telepítést bemutató helyszínrajz, perspektivikus látványok, M1:10 - M1:20 léptékű belsőépítészeti - szerkezeti részletrajzok (főfalmetszet), látványok és két makett (épület 1:200 - telepítés M 1:500 vagy M1:1000) tartozik. Az egyes munkarészek elmaradása a feladat sikertelenségét hordozza magával, tehát nem kerül értékelésre, a feladat nem tekinthető befejezettnek. A feladat része az átdolgozott telepítési rajzok és makett bemutatása is, a fejlődés látványos és jól értelmezhető prezentálásával.

Minden fázis eredménye csapatszinten (hallgatók + konzulensek) a kritikus konzultációk szűkebb zsűrijében, ill. a végprezentáció bővebb zsűrijében kerül együttes megvitatásra az óra (KK1 - KK2) – ill. az előre meghirdetett félévzáró prezentációs időpontok keretében. Ugyanakkor tankörön belüli kommunikáció során (tankör konzulens oktatója és hallgatói) a hétről hétre folytatott aktív munka részei:

* közös megbeszélés – az otthon végzett munka bemutatása, megbeszélése, a feltáratlan problémák felvetése, a feltárt problémákra adható válaszok elemzése
* szakirodalmi példák feltárása, elemzése
* szabályok értelmezése
* önálló tovább gondolása a feladatnak

# **Részletes tantárgyi program és követelmények**

## Feladatok és követelményrendszerük

A Tervezés Stúdió 6. tantárgy keretében egy kisléptékű (500m2 – 1.000 m2 közötti nettó szintterületű) középület tervezése a feladat kistelepülési vagy természeti környezetben, az 1. számú mellékletben kiadott tervezési helyszínek és funkciók szerint. A tematika mellékleteként kiadott térkép jelöli a javasolt tervezési helyszíneket. Az egyes helyszínek, a megadott kontúron, ill. annak csatlakozó közterületein belül szabadon választhatók. A kiadott helyszínek és funkciók egymáshoz vannak kötve, így helyszínt és funkciót egyszerre választ a hallgató.

## A tervek kidolgozása:

**Minden konzultációs órára kell továbbfejlesztett tervet hozni!!! Enélkül a konzultáció nem kezdődik meg a hallgatóval.** A különböző leadási fázisokhoz tartozó, különböző szinten és léptékben kidolgozott tervek és modellek tetszőleges technikával készíthetők el, de ebben a félévben már elvárt a számítógépes programok használata! A rajzos részek bemutatását vektorgrafikus („vonalas”) megfogalmazásban kérjük. A megfelelő építészeti értékek megtartása mellett (léptéknek megfelelő műszaki tartalom) kiemelkedő szintű esztétikai színvonalat képviseljen a leadott munka. A leadások (KK - FZP) anyagának digitális megfelelőjét a TEAMS tantárgyi csoportjának „Fájlok” mappájába is fel kell tölteni.

## Makettek:

**Minden órára kell makettet hozni!!! Makett nélkül a konzultáció nem kezdődik meg a hallgatóval.**

A leadásokhoz prezentált makettek magas minőségben kell, hogy készüljenek. A köztes prezentációkhoz készülő makettek folyamatosan változnak, megújulnak vagy minden órára újak is készíthetők, így lekövethető az épület fejlődésének menete. Ezen változás, ill. sokszorozódás is mutatja, hogy a munkaközi makettek egyszerűbb módon ábrázolják a kívánt célt.

## Tervezési Napló:

**Minden gyakorlati órára kell a Tervezési Naplót hozni!!! Tervezési Napló nélkül a konzultáció nem kezdődik meg a hallgatóval. A nem oktatási heteken a Tervezési Napló fejlesztett változata feltöltendő a TEAMS csoport megjelölt mappájába, ahol az oktatók megnézik és hetente értékelik (0-1pont) az 1. számú melléklet szerint.**

A tervezési napló hétről – hétre fejlődik. Az első időszakban a kortárs példák kutatása, a helyszín értelmezése és a funkcionális tervezési program meghatározása a feladata, míg a későbbiekben a terv fejlődésének köztes lépései, skiccek, analízisek, formagyakorlatok, alkotói gondolatok kerülnek bele.

A Tervezési napló a tervezési folyamat alapja és a téma feltárásának, kifejtésének dokumentációja. A különböző tervezési szakaszokban folyamatosan fejlődő tartalommal. Célja a tervezői gondolkodás segítése, a vizsgálati szempontok rendszerezése, a környezeti – társadalmi – és funkcionális környezet elemzése, a tervezési program meghatározása és a tervezés során felmerülő gondolatok skiccek elemző rendszerezése.

A Tervezési napló formai kötöttsége fekvő A4-es formátum. Szerkesztése és a felhasznált technikák szabadon választhatók és kombinálhatók. Kerülhet géppel szerkesztett szöveges rész, képszerkesztő programmal összerakott – nyomtatott - grafika, fotóanyag, vagy akár szabadkézi skiccek, gondolati feljegyzések ábrák is a naplóba (eleve a füzetben vezetve, vagy igényesen szélezett skiccpauszként fűzve be). Mindenki a saját maga számára leginkább kézhez álló megoldást, vagy azok vegyes megoldását használja.

A prezentációk során összefűzve (iratcsipesszel – binder - összefogva) fekete fotókartonnal borítva, vagy eleve fekete borítós jegyzetfüzetben vezetve mutatandó be. Ezen felül további megkötés nincs.

**A Tervezési naplóban 4 témát kell kidolgozni:**

I. Kritikus konzultációra:

- **a terület történeti múltja és szerkezeti alakulása (2. oktatási hét)** a tervezési helyszínként választott zóna szűkebb és tágabb környezetében. Ehhez szükséges régi térképeket, valamint régi fotókat felkutatni a településkép alakulásáról (**https://maps.arcanum.com/hu/**, levéltár, örökségvédelmi hivatal).

- **a választott funkció történeti múltjának és jelenbéli szerepének feltárása**. **(2. oktatási hét)** Vizsgálata annak, hogy milyen módon tud élhető és együttműködő társadalmi környezet kialakulni egy újra fogalmazódó városrészben. Esettanulmányok / hasonló építészeti, vagy társterületi kutatások / szakirodalom vonatkozásainak felkutatása, értelmezése, elemzése

- **kortárs építészeti példák bemutatása** **(2. oktatási hét)** (min. 3 db) a választott funkcióval, és/vagy az adott városi környezetre és léptékre reagáló kortárs építészeti példa más funkcióval. Minimum egy a funkciót kell, hogy bemutassa. Minden választott példához kell egy rövid leírás, hogy miért gondoljátok példaértékűnek a megoldást.

- **A tervezés folyamatát bemutató gondolatok, skiccek, ábrák** igazodva a tervezés aktuális tartalmi szintjéhez. **Ez a munkarész minden gyakorlati órára bővül** **(3-14. oktatási hét).**

II. Kritikus konzultációra:

- az első rész folytatása

- A tervezés folyamatát bemutató gondolatok, skiccek, ábrák igazodva a tervezés aktuális tartalmi szintjéhez

III. Félévzáró prezentációra:

- az első két rész folytatása

- A tervezés folyamatát bemutató gondolatok, skiccek, ábrák igazodva a tervezés aktuális tartalmi szintjéhez

**A leadott munka minősége feleljen meg az építész saját magával szemben támasztott minőségi elvárásainak. Minden, amit kiadunk a kezünkből az önmagunk alkotó művészetének és szakmai identitásunknak tükre.**

## Beadandó munkarészek:

## Tervezési Szakasz formai / alaki / tartalmi minimum követelményei

## Gyakorlati konzultáció. - 4. oktatási héten az előadáson és a gyakorlati órán (ez nem kerül pontozásra)

Az első szakaszban, a „programterv” fázis végére értelmezni kell a feladatot a következő szempontok szerint:

1.: a közvetlen csatlakozó mikrokörnyezeti adottságok analízise (helyszín, térstrukturális viszonyok, mértékadó épített/természeti környezet, településsűrűség - beépítettség vizsgálat, környezeti integrálhatóság, forgalmi viszonyok, stb….), a telekadottságok értelmezésén (telek geometriája, tájolás, megközelíthetőség, zavaró elemek, kedvező tényezők, stb…). Megtartandó értékként kezelt építmények / természeti elemek – bontandó elemek. Tájépítészeti adottságok…

2.: Telepítési és / tömegi koncepciók M 1:500 vagy M 1:1000 léptékben. Minimum 3 telepítési változat, melyből kiemelkedik a legjobbnak értékelt megoldás. A változatokat analízis ábrákkal értékeljük és részletezzük azok megoldásait.

3.: Telepítési modell M1:1000 vagy 500 a bemutatandó környezet függvényében. (javasolt a telepítési modellben cserélhető épület / építménymodellek elhelyezése 3 változat)

4.: a funkcionális program összeállítása. Funkciók által megkövetelt térigények. A funkcionális terek egymáshoz és a környezetükhöz viszonyított rendje. Funkciók által megkövetelt helyiségigények. A funkcionális helyiségek egymáshoz és a környezethez viszonyított rendje. Elvárások a funkcionális terekkel kapcsolatban. Külső és belső téri tematikus kapcsolatok. Alaprajzi funkció-kapcsolati vázlatok. M 1:200

5.: A funkcionális programot bemutató 3D-s tömegi struktúra bemutatása

6.: Tervezési Napló

A prezentáció 3 db fektetett A3 arányú tablón valósítandó meg nyomtatott (kasírozott) és összefűzött pdf formátumban. A tablók tartalma feleljen meg a fentebb sorolt vizsgálati témák tartalmának. A tervezési napló tartalma feleljen meg az első 4 hét fejlődési szakaszát jellemző gondolati és tervbéli fejlődés levezetésének. Itt még nem kell épületet tervezni, de a város telepítési struktúrájának tömegarányait és elhelyezkedését, valamint az épület abba való arányos illeszkedését már meg kell mutatni és indokolni.

**A feladat bemutatása jelenléti formában a gyakorlati óra keretei között zajlik. A bemutatott anyagok digitális változatának (összefűzött pdf / tablók – makettfotó – tervezési napló) feltöltése a prezentáció napján, 12,00-ig a TEAMS megfelelő mappájába szükséges.**

## II. Tervezési Szakasz formai / alaki / tartalmi minimum követelményei

## Kritikus konzultáció - 9. oktatási héten a gyakorlati órán

Ez az időpont a levelezős oktatási hetektől független időpont, hogy a jelenléti oktatásban való konzultációkból (4 db + 1 FZP) ne veszítsünk el értékes időt! Részvétel kötelező!

A második szakaszban, a „vázlattervi” fázis végére az előző szakasz következtetéseire alapozva túl kell esni a telepítési és tematikus koncepciófejlesztési fázison, valamint a tömegképzésen, a fő irányok, főbb funkciócsoportok meghatározásán, alaprajzi elrendezésén. Be kell mutatni a tervezési irányelveket, ill. prezentálni kell az épület tervezett tömegét is, különböző ábrákon, rajzokon, maketteken keresztül. Az alkotói gondolkodás folyamatának dokumentálása elkerülhetetlen a sikeres kommunikációhoz.

Beadandó:

- koncepciót bemutató ábrasorok

(térképzés, környezetalakítás és formaképzésre vonatkozóan)

- helyszín és környezetanalízisek szükséges számban

- helyszínrajz, telepítési rajz, M1:1000 tágabb összefüggés, M 1:500 közvetlen környezet

- minden eltérő szint alaprajza, szűk környezettel együtt, M 1:200

- mértékadó metszet, M=1:200

- homlokzatok szűk környezettel együtt, M=1:200

- utcaképbe / természeti környezetbe illesztett látványterv, min: 3 db (M1:200 kidolgozottság)

- makettek

- telepítési makett M1:1000, vagy M1:500

- tömegmakett M1:200 csatlakozó környezettel, zártsorú beépítésnél a csatlakozó szomszédok tömegrészletével.

- Tervezési Napló – A4 formátum

A prezentáció a projekt bemutatásához szükséges számú (2-3db) 100/60 cm-es arányú tablón (nyomtatva és kasírozva) valósítandó meg. A tablók összefűzött pdf formátumú változata szintén elkészítendő. Bemutatás jelenléti formában az előadás és az óra keretei között zajlik. A tablók és a makettfotók PDF formátumban való feltöltése a prezentáció napján, 12,00-ig a TEAMS megfelelő mappájába szükséges. A szóbeli prezentációra 7-8 perc áll a hallgató rendelkezésére, ezt követik a zsűri kérdései és a hallgatói válaszok. **A leadás része a Tervezési napló A4 formátumban történő bemutatása is.**

A tablók tartalma feleljen meg a fentebb sorolt vizsgálati témák tartalmának. A tervezési napló tartalma feleljen meg az első 9 hét fejlődési szakaszát jellemző gondolati és tervbéli fejlődés levezetésének.

A **Kritikus Konzultáció a megadott időpontban kell, hogy megtörténjen, mivel csúsztatásával a ráépülő tervezési folyamat megoldása válik ellehetetlenítetté.** A **Kritikus Konzultáció** pótlása csak kivételesen indokolt esetben (kórházi lét, nemzetközi workshopon való részvétel) lehetséges. Ezt a tantárgyfelelőssel előre egyeztetni kell!

A Kritikus Konzultáció és pontértékének javítására / pótlására egyszeri alkalommal lehetősége van a hallgatónak, a következő 10. héten, az előírt minőségben javított anyag feltöltésével a TEAMS csoport megadott mappájába. Az javíthat, aki az adott 9. heti prezentáción érdemi munkát mutatott be, vagy egészségügyi/más okból igazoltan hiányzott. A javítást a konzulens bírálja el.

## III. Tervezési Szakasz formai / alaki / tartalmi minimum követelményei

## Félévzáró Prezentáció - 14. oktatási héten az előadáson és a gyakorlati órán

A harmadik szakasz a kibontás, konkretizálás időszaka. A félév ezen szakaszára kikristályosodik az épület, ahol a térképzés szoros összefüggésben alakul a kültéri kapcsolatrendszerek felderítésével. Kimunkálásra kerül a belsőépítészet és a szerkezeti csomópontok rendszere.

Beadandó: - koncepciót bemutató ábrasorok

(térképzés, környezetalakítás és formaképzésre vonatkozóan)

- helyszín és környezetanalízisek szükséges számban

- helyszínrajz, környezetrendezési rajz, M1:1000 tágabb összefüggés, M 1:500 közvetlen környezet

- minden eltérő szint alaprajza, szűk környezettel együtt, M 1:100

- minimum 2 db metszet, M 1:100

- homlokzatok szűk környezettel együtt, M=1:100

- választott helyiség belsőépítészeti kialakításának koncepcióterve, belső téri rajzok: min: 3 db

- utcaképbe illesztett látványterv, min: 3 db (M1:100 kidolgozottság)

- 1 db főfalmetszet beillesztett csomóponti és belsőépítészeti rajzokkal

(egyedi, épületre jellemző részletek) M 1:10 / M1:5

- köztes tanulmánymodellek az órákról (3D-k)

- makettek

- telepítési makett M1:1000, vagy M1:500

- tömegmakett M1:200 csatlakozó környezettel, zártsorú beépítésnél a csatlakozó szomszédok tömegrészletével.

- Tervezési Napló – A4 formátum

**A Végprezentáció teljes anyagát nyomtatott prezentáció formájában és megmakettezve kell bemutatni, valamint digitálisan (tablók pdf / makett fotók jpg formátumban) feltöltendők a TEAMS csoport ezen feladatrészre kijelölt mappájába. A tablók számát a hallgató munkája határozza meg.** A tabló méretét nem határozzuk meg, általános értelemben 60/100, de a koncepciótól függően el lehet tőle térni. **A leadás része a Tervezési napló továbbfejlesztett változatának A4 formátumban történő bemutatása is.**

A Végprezentáció a 14. héten történik. Aki nem, vagy nem az előírt minőségben és tartalommal prezentálja a munkáját, annak a féléve megtagadásra kerül. A Végprezentáció pótlása egy alkalommal, a TVSZ által biztosított két héten belül, a vizsgaidőszak 2. hetében (16. hét) lehetséges. Ennek időpontja az I. mellékletben megtalálható.

## Tantárgykurzusok a 2022/2023 tanév TAVASZI félévében:

|  |  |  |  |  |
| --- | --- | --- | --- | --- |
| Tárgy-kurzus típus | Oktató(k) | Nap/idő | Hely | Megj. |
| Nappali és levelező képzésen egyaránt: | | | | |
| előadás | dr. Kondor Tamás  egyetemi docens | szerda  13,15-14,45 | A 302 | Levelezős heteken  (2., 4., 7., 12., 14.) |
| Levelező képzésen: | | | | |
| gyakorlat | dr. Schunk Tímea  adjunktus | szerda  15,00-18,15 | A314 | Levelezős heteken  (2., 4., 7., 9., 12., 14.) |
| gyakorlat | dr. Pethes Tamás  adjunktus | szerda  15,00-18,15 | A315 | Levelezős heteken  (2., 4., 7., 9., 12., 14.) |

## Program heti bontásban

Az 1. számú mellékletként csatolt táblázat szerint

A tantárgyi program részleteiben (dátum/helyszín/pontosítások) történő változtatás jogát fenntartjuk, melyről a hallgatókat minden esetben tájékoztatjuk. A félév folyamán felmerülő kérdésekkel, problémákkal a tantárgyfelelőst, valamint az intézeti koordinátort lehet keresni a szorgalmi időszakban.

**A félév tematikájával és kiadott feladatával kapcsolatos információk elérhetőek** a tantárgy TEAMS csoportjában.

Annak érdekében, hogy a levelezős képzésben résztvevő hallgatók is megkapják ugyanazt az előadásanyagot, amit a nappalis képzésben résztvevő hallgatók, meghirdetésre kerül egy **TS6 – Online WORKSHOP**, mely a nem levelezős oktatási heteken biztosítja a tudásátadást. A részvétel nem kötelező, de ajánlott.

Pécs, 2024.01.26.

dr. Kondor Tamás

tantárgyfelelős